ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου με την οποία τροποποιείται ο κανονισμός (ΕΚ) αριθ. 2027/97 για την ευθύνη του αερομεταφορέα σε περίπτωση δυστυχήματος

2000/0145 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου με την οποία τροποποιείται ο κανονισμός (ΕΚ) αριθ. 2027/97 για την ευθύνη του αερομεταφορέα σε περίπτωση δυστυχήματος

(Κείμενο που παρουσιάζει ενδιαφέρον για τον ΕΟΧ)

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2000) 340 τελικό- 2000/0145(COD): // 6 Ιουνίου 2000

Ημερομηνία γνωμοδότησης της Οικονομικής και Κοινωνικής Επιτροπής: // 24 Ιανουαρίου 2001

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 5 Απριλίου 2001

Ημερομηνία διαβίβασης της τροποποιημένης πρότασης (COM(2001) 273 τελικό - 2000/0145(COD): // 21 Μαΐου 2001

Ημερομηνία που επιτεύχθηκε η πολιτική συμφωνία στο Συμβούλιο // 28 Ιουνίου 2001

Ημερομηνία έκδοσης της κοινής θέσης // 19 Δεκεμβρίου 2001

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

2.1- Στις 28 Μαΐου 1999 συμφωνήθηκε νέα διεθνής σύμβαση για την ενοποίηση ορισμένων κανόνων για τις διεθνείς αεροπορικές μεταφορές, η Σύμβαση του Μόντρεαλ. Η σύμβαση αυτή πραγματεύεται κυρίως την ευθύνη των αερομεταφορέων για ζημίες σε περίπτωση θανάτου και τραυματισμού, καθυστέρησης και κακομεταχείρισης αποσκευών. Η Κοινότητα υπέγραψε τη σύμβαση και θα την συνάψει ταυτοχρόνως με τα κράτη μέλη. Στις 5 Απριλίου 2001 το Συμβούλιο εξέδωσε απόφαση με την οποία θα καταστεί δυνατή η σύνοψη της σύμβασης από την Κοινότητα.

2.2- Η Κοινότητα πρέπει πλέον να τροποποιήσει την ισχύουσα νομοθεσία της σχετικά με την ευθύνη των κοινοτικών αερομεταφορέων ώστε να προσαρμοσθεί με τη Σύμβαση του Μόντρεαλ (όσον αφορά την ευθύνη σε περίπτωση θανάτου και τραυματισμού οι κοινοτικές κανονιστικές διατάξεις και η νέα σύμβαση διαφέρουν ελάχιστα). Η Επιτροπή προτείνει λοιπόν τροποποιητικό κανονισμό ούτως ώστε:

- να εφαρμόζονται οι διατάξεις της Σύμβασης του Μόντρεαλ στις μεταφορές από κοινοτικούς αερομεταφορείς (ώστε το πεδίο εφαρμογής του κανονισμού να επεκταθεί, πέραν των περιπτώσεων θανάτου και τραυματισμού, στις καθυστερήσεις και την κακομεταχείριση των αποσκευών).

- να θεσπισθούν πρόσθετες διατάξεις, που αφορούν κυρίως την προκαταβολή για την αντιμετώπιση οικονομικών δυσχερειών καθώς και απαιτήσεις για την παροχή πληροφοριών σχετικά με τις διατάξεις περί ευθύνης.

- να επεκταθούν αυτές οι κανονιστικές διατάξεις σε όλους τους κοινοτικούς αερομεταφορείς που εκτελούν διεθνείς και εσωτερικές μεταφορές (ενώ η Σύμβαση του Μόντρεαλ αφορά μόνον τις διεθνείς μεταφορές μεταξύ των συμβαλλομένων μερών).

2.3- Ο τροποποιημένος κανονισμός θα εξασφαλίσει την κατάλληλη αποζημίωση των επιβατών όταν χρησιμοποιούν κοινοτικό αερομεταφορέα και ανεξαρτήτως του προορισμού τους και θα συμβάλει στη συγκρότηση ενιαίου συστήματος ευθύνης στις αερομεταφορές.

2.4- Το Κοινοβούλιο ενέκρινε την πρόταση με 18 τροπολογίες κατά την πρώτη ανάγνωση. Στην τροποποιημένη πρότασή της η Επιτροπή αποδέχθηκε δεκατρείς τροπολογίες ως είχαν και 2 τροπολογίες κατόπιν αναδιατύπωσης, τις τροπολογίες 3 και 18. Απέρριψε τις τροπολογίες 9 και 10 (το μέρος που αφορά το άρθρο 3α παράγραφος 1), σύμφωνα με τις οποίες η ευθύνη των κοινοτικών αερομεταφορέων θα πρέπει να διέπεται απ'όλες τις σχετικές διατάξεις της Σύμβασης του Μόντρεαλ αντί των συγκεκριμένων άρθρων που αναφέρονται ιδιαιτέρως στην πρόταση της Επιτροπής. Ως αποτέλεσμα, στο σχέδιο του Κοινοβουλίου αναφέρονταν επιπλέον άρθρα της σύμβασης πέραν όσων απαιτούνται για την προσαρμογή του κανονισμού (ΕΚ) αριθ. 2027/97 στη σύμβαση. Η Επιτροπή ανησύχησε ότι αυτή η επέκταση της αρμοδιότητας της Κοινότητας ήταν ενδεχόμενο να αποτελέσει πολιτικό εμπόδιο για τη γρήγορη έγκριση του τροποποιητικού κανονισμού. Η Επιτροπή απέρριψε επίσης την τροπολογία 11 επειδή αναφερόταν γενικώς στη Σύμβαση του Μόντρεαλ.

2.5- Η Επιτροπή αποδέχθηκε τρεις εκτεταμένες τροπολογίες σχετικά με τις πληροφορίες που θα πρέπει να παρέχουν οι αερομεταφορείς στους επιβάτες (τροπολογίες 13, 14 και 18). Με τις τροπολογίες αυτές ενισχύονται σημαντικά οι απαιτήσεις της πρότασής της. Ωστόσο, η Επιτροπή αναδιατύπωσε σημαντικά την τροπολογία αριθ. 18, η οποία περιλαμβάνει το κείμενο του ενημερωτικού σημειώματος που υποχρεούνται να χρησιμοποιούν οι κοινοτικοί αερομεταφορείς.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1- Στην κοινή θέση που ενέκρινε ομοφώνως το Συμβούλιο αποδέχθηκε όλες τις τροπολογίες του Ευρωπαϊκού Κοινοβουλίου, αναδιατύπωσε ωστόσο τις τροπολογίες αριθ. 2, 6, 9, 13, 14, 15, 17 και 18. Περιέλαβε τις τροπολογίες 9 και 10 (μέρος) που είχε απορρίψει η Επιτροπή. Το Συμβούλιο περιέλαβε νέα αιτιολογική σκέψη, υπ'αριθ. 10, ως ερμηνεία επί του τροποποιημένου κανονισμού ότι δεν υποβαθμίζεται η προστασία των επιβατών και των προστατευομένων από αυτούς σε σύγκριση προς τον ισχύοντα κανονισμό.

3.2- Το Συμβούλιο πρόσθεσε μία ακόμη αιτιολογική σκέψη, αριθ. 17, για να καταστεί σαφές ότι τα κράτη μέλη έχουν τη δυνατότητα να λαμβάνουν περαιτέρω μέτρα για την εφαρμογή της Σύμβασης του Μόντρεαλ επί θεμάτων που δεν καλύπτει ο τροποποιημένος κανονισμός. Το σημείο αυτό αποτέλεσε επίσης αντικείμενο κοινής δήλωσης από το Συμβούλιο και την Επιτροπή (βλ. σημείο 5 σχετικώς).

4- ΣΥΜΠΕΡΑΣΜΑ

Η κοινή θέση προσεγγίζει πολύ την τροποποιημένη πρόταση της Επιτροπής, με ορισμένες συντακτικές αναδιατυπώσεις. Το Συμβούλιο αποδέχθηκε τροπολογίες του Κοινοβουλίου που είχε απορρίψει η Επιτροπή. Μετά την αποδοχή αυτή εξαλείφθηκαν οι λόγοι απόρριψης εκ μέρους της Επιτροπής ότι η επέκταση των αρμοδιοτήτων της Κοινότητας ενδεχομένως να αποτελέσει πολιτικό εμπόδιο για την έγκριση του κανονισμού.

Η Επιτροπή αποδέχεται κατά συνέπεια την κοινή θέση και την συνημμένη κοινή δήλωση. Ελπίζει ότι θα ακολουθήσει σύντομα η έγκριση από το Ευρωπαϊκό Κοινοβούλιο και το Συμβούλιο.

5- ΔΗΛΩΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ

5.1- Την κοινή θέση συνοδεύει κοινή δήλωση του Συμβουλίου και της Επιτροπής ως απάντηση στις ανησυχίες που διατυπώθηκαν από κράτη μέλη. Στη δήλωση αναγνωρίζεται, πρώτον, ότι αερομεταφορείς που προσφέρουν οργανωμένες περιηγήσεις ενδεχομένως να φέρουν ευθύνη τόσο υπό τον τροποποιημένο κανονισμό όσο και υπό την οδηγία του Συμβουλίου για τα οργανωμένα ταξίδια και τις οργανωμένες διακοπές και περιηγήσεις (αριθ. 90/314/ΕΟΚ, 13 Ιουνίου 1990). Κατά συνέπεια, το Συμβούλιο και η Επιτροπή θεωρούν ότι είναι αναγκαίο να διευκρινιστεί αυτό το θέμα.

5.2- Δεύτερον, στη δήλωση επισημαίνεται ότι ο κανονισμός δεν καλύπτει όλους τους μεταφορείς που είναι υπεύθυνοι δυνάμει της Σύμβασης του Μόντρεαλ. Το πεδίο εφαρμογής του κανονισμού περιορίζεται στους αερομεταφορείς που έχουν λάβει άδεια στην Κοινότητα, ενώ η σύμβαση καλύπτει όλους τους αερομεταφορείς που συνάπτουν σύμβαση για την εκτέλεση αερομεταφορών (οι οποίοι ενδεχομένως να μην εκτελούν οι ίδιοι τις πτήσεις). Καλούνται τα κράτη μέλη να λαμβάνουν εθνικά μέτρα για την εφαρμογή της σύμβασης ώστε να καλύπτονται οι διεθνείς αερομεταφορές που εμπίπτουν στο πεδίο εφαρμογής της σύμβασης αλλά όχι του κανονισμού.

ΠΑΡΑΡΤΗΜΑ

Κοινή δήλωση του Συμβουλίου και της Επιτροπής

1. Το Συμβούλιο και η Επιτροπή αναγνωρίζουν ότι η ευθύνη για ζημίες που προκαλούνται στα πλαίσια αερομεταφορών θα μπορούσαν ενδεχομένως να γεννήσουν ευθύνη τόσο με βάση τη σύμβαση του Μόντρεαλ ή τον κανονισμό (ΕΚ) αριθ. 2027/97 όσο και με βάση την οδηγία για τα οργανωμένα ταξίδια και τις οργανωμένες διακοπές και περιηγήσεις.

Προκειμένου να εξασφαλίζεται ένα συνεκτικό καθεστώς περί ευθύνης, το Συμβούλιο και η Επιτροπή θα εξετάσουν την ανάγκη διευκρίνισης του ζητήματος αυτού, προτού αρχίσει να ισχύει η σύμβαση του Μόντρεαλ και ο κανονισμός (ΕΚ) αριθ. 2027/97 όπως τροποποιήθηκε, ει αναγκαίο μέσω της αναθεώρησης της οδηγίας για τα οργανωμένα ταξίδια και τις οργανωμένες διακοπές και περιηγήσεις.

2. Επιπλέον, το Συμβούλιο και η Επιτροπή αναγνωρίζουν ότι ο κανονισμός (ΕΚ) αριθ. 2027/97 δεν καλύπτει όλους τους μεταφορείς που είναι υπεύθυνοι δυνάμει της σύμβασης του Μόντρεαλ και των οποίων ο κύριος τόπος εργασιών βρίσκεται εντός της Κοινότητας.

Σε ό,τι αφορά τους εν λόγω μεταφορείς, είναι ευκταίο όπως τα κράτη μέλη λάβουν τα ενδεδειγμένα μέτρα κατά την εφαρμογή της σύμβασης του Μόντρεαλ προκειμένου να προβλέπεται ένας εξίσου υψηλός βαθμός προστασίας για τους επιβάτες, ειδικότερα κανόνες περί ευθύνης.